વેદકાલીન સમયથી ચાલ્યે આવતી આત્મ સાધના અને તત્વવિચાર-ચિંતન પરંપરાઓને સહજ-સરળ લોકબોલીમાં-લોકઢાળોમાં મૂકી આપીને મધ્યકાલીન ધર્મ સાધનાના પ્રવાહને જીવંત રાખવાનું કાર્ય આપણા ભજનિક સંત કવિઓએ કર્યું છે. એની વાણીમાં ધાર્મિક આધ્યાત્મિક માર્ગદર્શન હોય, પૂરોગામી સંતો ભક્તોનો મહિમા ગવાયો હોય, શબ્દ દ્વારા સૂરતાની સ્થિરતા તલ્લીનતા કેમ પ્રાપ્ત કરવી તેનું નિદર્શન હોય અને સાત્વિક આનંદ પ્રાપ્ત કરવા માટેનાં વિધિવિધાનોની જાણકારી પણ હોય.